
NapiSzörny: Minden lehet szörnyeteg, Könyvsorozat

2012 november 21-n kezdtem el a "NapiSzörny" illusztrációs projektet. Majdnem minden nap rajzoltam egy szörnyet, a „minden lehet szörnyeteg” felütés mentén. A rajzokkal az életemre, az engem ért hatásokra reflektálok. Minden szörnyhöz tartozik egy idézet is, de a kapcsolat kép és szöveg között gyakran nem észrevehető. Ezzel teret hagyok az olvasónak a szabad asszociációra, egy szubjektív kép-szöveg kapcsolat kialakítására.
Ebben a pillanatnban több mint 160 szörny található a weboldalon – napiszorny.tumbl.com vagy facebook.com/napiszorny – számuk pedig napról napra növekszik.
Az elejétől kezdve szem előtt tartottam, hogy a projekt valami „valóságossá” váljon, abban az értelemben, hogy kézbe vehető tárgy készüljön belőle. Véleményem szerint a digitális grafika csak a digitális világ része tud lenni, annak ellenére, hogy hasonlóan hat a nézőre, mintha papíron lenne.
Pályaművem összesen 200 szörnyet tartalmaz majd, két kötetbe gyűjtve. Ez a NapiSzörny projekt elmúlt két évének összegzése. Mindkét könyv 100-100 szörnyből és rajzonként egy idézetből áll. Az oldalpárokon egy-egy szörny és idézet szerepel majd, így a könyvek egyenként 200 oldalasak lesznek. A kötetek mérete 20 cm x 20 cm.
A két kötet – NapiSzörny vol.1 és vol.2 – nem lezárója a sorozatnak, csak az elmúlt két év összegzése. Sőt a – remélhetőleg – élethosszig tartó illusztrációs projektem kezdete.



